Os socialistas denuncian uns feitos ocorridos o xoves xusto tras comunicarlle ao ata agora rexedor o pacto que o apartou do cargo

O Concello da Cañiza, no que sempre gobernaron alcaldes da dereita, conta desde o pasado sábado cun rexedor do PSdeG, Luis Piña, apoiado por Ciudadanos. O acordo entre as dúas formacións foi comunicado ao ata agora alcalde, o popular Miguel Domínguez, no mediodía do xoves e xusto a continuación, segundo denuncian os socialistas, ducias de arquivadores comezaron a ser sacados do edificio do Concello e cargados en varios coches particulares aparcados nas inmediacións. Os socialistas chamaron á Garda Civil e os axentes precintaron os arquivadores na oficina da Policía Local para, un día máis tarde, e tras presentar unha denuncia o PSdeG, recollelos por orde xudicial.